་ལས་དངོས་པོ་ཐ་དད་པ་ཡོད་
དོ་ཞེ་ན་ཆོས་མེད་ཅེས་བྱའོ་ཞེས་རྒྱས་པར་གསུངས་སོ་ཞེས་དབུ་མ་རིན་པོ་ཆེའི་སྒྲོན་མ་ལས་བཤད་
ཅིང༌། ཇོ་བོ་ཉིད་ཀྱིས་ཀྱང༌། ཕ་རོལ་རྒོལ་བ་བཟློག་པ་དང༌། །བསྟན་བཅོས་ཆེན་པོའི་གཞུང་དང་
ནི༑ ༑རྩོད་པ་ཆེན་པོ་བྱུང་དུས་སུ། །རགས་པའི་དབུ་མའི་གཞུང་སྨྲ་བྱ། །དེ་ཉིད་དོན་ལ་གཙོར་བྱེད་
ཅིང༌། །རྣལ་འབྱོར་ཉམས་སུ་ལེན་དུས་སུ། །ཕྲ་བའི་རྣལ་འབྱོར་བསྒོམ་པར་བྱ། །འདི་ནི་ཞལ་གྱི་
གདམས་པ་ཡིན། །ཞེས་ཀྱང་གསུངས་སོ། །དེ་དག་གིས་ནི་དབུ་མའི་སྐབས་སུ་ཕྱི་དོན་ཁས་ལེན་པ་
དང་། ཀུན་རྫོབ་འཇིག་རྟེན་གྱི་གྲགས་པ་ལྟར་ཁས་ལེན་པ་སོགས་ཐལ་འགྱུར་བའི་ཁྱད་པར་གྱི་ཆོས་
ཡིན་ནོ་ཞེས་སྨྲ་བའི་ལོག་རྟོག་དང༌། སྣང་བ་སེམས་སུ་ཁས་ལེན་ན་སེམས་ཙམ་པ་ཡིན་ནོ་ཞེས་ཟེར་
བའི་ལོག་རྟོག་ཐམས་ཅད་ཀྱང་བསལ་བ་ཡིན་ནོ། །གཉིས་པ་དོན་དམ་པའི་བདེན་པ་ནི། དེ་ལྟར་
ཀུན་རྫོབ་ཀྱི་བདེན་པ་ལ་འཇོག་པའི་ཚུལ་མི་འདྲ་བ་དུ་མ་ཡོད་ཀྱང༌། དེ་ཁོ་ན་ཉིད་ཀྱི་དོན་ལ་ནི་མི་
མཐུན་པ་ཅུང་ཟད་ཀྱང་མེད་དེ། ཐམས་ཅད་ཀྱང་ཡང་དག་ཀུན་རྫོབ་ཀྱི་བདེན་པར་བཏགས་པ་དེའི་
བཏགས་དོན་གཅིག་དང་དུ་མ་ལ་སོགས་པའི་རིགས་པས་དཔྱད་ཅིང་བཙལ་བ་ན་གང་དུ་ཡང་མ་
རྙེད་པ་དེ་ལ་དོན་དམ་པའི་བདེན་པ་ཞེས་བྱ་བའི་མིང་གིས་འདོགས་པ་ཐམས་ཅད་མཐུན་པའི་ཕྱིར་
དང༌། ཇོ་བོ་རྗེས།དབུ་མ་པ་ལ་མི་མཐུན་མེད། །ཅེས་པའང་དོན་དེ་ལ་དགོངས་པའི་ཕྱིར། དེ་ལྟ་བས་
ན་འཇིག་རྟེན་པ་རྣམས་ཀྱིས་གཞི་གང་དུ་དོན་གང་ཞིག་མཐོང་བ་དེ་འཕགས་པ་རྣམས་ཀྱིས་ཅི་ཡང་
མ་གཟིགས་པ་དེ་ཉིད་ལ་དོན་དམ་གཟིགས་སོ་ཞེས་ཐ་སྙད་བཏགས་པ་སྟེ། འཇུག་འགྲེལ་ལས། དེ་
339

གྲུབ་མཐའ་བཞིའི་རྣམ་གཞག་གསལ་བར་བསྟན་པ་ལེགས་པར་བཤད་པ་མཚན་ཉིད་གྲུབ་མཐའ་ཀུན་ཤེས།
ཁོ་ན་ཉིད་ལ་མཐོང་བ་དག་གིས་ཕུང་པོ་དང་ཁམས་དང་སྐྱེ་མཆེད་ལ་སོགས་པའི་རང་གི་ངོ་བོ་ཕུང་
པོ་ལ་སོགས་པ་དེ་དག་ཉིད་མ་རིག་པའི་བག་ཆགས་དང་བྲལ་བས་སངས་རྒྱས་བཅོམ་ལྡན་འདས་
རྣམས་ཀྱིས་རབ་རིབ་ཅན་མ་ཡིན་པས་སྐྲ་ཤད་མཐོང་བའི་ཚུལ་དུ་རང་བཞིན་གང་དུ་ཡང་མ་གཟིགས་
པ་དེ་ནི་དེ་དག་གི་དོན་དམ་པའི་བདེན་པའོ། །གལ་ཏེ་རྣམ་པ་དེ་ལྟ་བུའི་རང་བཞིན་ནི་མཐོང་བ་མེད་
པ་ཉིད་མ་ཡིན་ནམ། ཇི་ལྟར་དེ་ཁོ་ན་ཉིད་གཟིགས་ཤེ་ན། བདེན་མོད་ཀྱི་འོན་ཀྱང་མ་གཟིགས་པའི་
ཚུལ་གྱིས་དེ་དག་གིས་གཟིགས་སོ་ཞེས་བརྗོད་དེ། ཇི་སྐད་དུ། འཕགས་པ་བདེན་པ་གཉིས་ལ་འཇུག་
པ་ལས། ལྷའི་བུ་གལ་ཏེ་དོན་དམ་པར་དོན་དམ་པའི་བདེན་པ་ལུས་དང་ངག་དང་ཡིད་ཀྱི་ཡུལ་གྱི་
རང་བཞིན་དུ་འགྱུར་ན་ནི་དེ་དོན་དམ་པ་ཞེས་བྱ་བའི་གྲངས་སུ་མི་འགྲོ་སྟེ། ཀུན་རྫོབ་ཀྱི་བདེན་པ་
ཉིད་དུ་འགྱུར་རོ་ཞེས་དང༌། རང་རྒྱུད་པའི་སློབ་དཔོན་རྣམས་ཀྱིས་ཀྱང༌། འགའ་ཡང་མཐོང་བ་མེད་
པར་ནི་དེ་ཁོ་ན་ཉིད་མཐོང་བའོ་ཞེས་པའི་མདོ་ཤེས་བྱེད་དུ་དྲངས་པས་སོ། །འདིར་དོན་དམ་པའི་བདེན་
པ་བློའི་ཡུལ་མ་ཡིན་པར་བཤད་པ་ནི་ཡུལ་དུ་བྱར་རུང་གི་དོན་དམ་ཞིག་ཡོད་ནས་ཡུལ་དུ་མ་བྱས་པ་
མ་ཡིན་གྱི། བློ་དེ་ཉིད་སྤྲོས་པ་ཐམས་ཅད་དང་བྲལ་བའི་ངོ་བོར་སྐྱེས་པ་ལ་དེས་དེ་རྟོགས་སོ་ཞེས་
པའི་ཐ་སྙད་བྱས་པ་སྟེ། དོན་དམ་པའི་བདེན་པ་ནི་སྤྲོས་པའི་མཚན་མ་ཐམས་ཅད་ཉེ་བར་ཞི་བ་ཙམ་
ཞིག་ལ་མིང་དུ་བརྗོད་པ་ཙམ་ལས། ཡོད་མེད་ལ་སོགས་པ་གང་དུ་ཡང་མ་གྲུབ་ཅིང་ཅིར་ཡང་མ་
དམིགས་པའི་ཕྱིར་རོ། །དེ་སྐད་དུ། གང་ཚེ་ཆོས་ཉིད་སྐྱེ་མེད་ཡིན་ཞིང་བློ་ཡང་སྐྱེ་བ་དང་བྲལ་བ། །
ཞེས་སོགས་དང༌། ཡོད་མེད་དངོས་པོ་མཁྱེན་པ་པོ། །ཀུན་མཁྱེན་པས་ཀྱང་གང་མ་གཟིགས། །དེ་
ཡིས་དངོས་པོ་ཅི་འདྲ་ཞིག །ཤིན་ཏུ་ཞིབ་པའི་ལྟ་བས་དཔྱོད། །ཅེས་གསུངས་པས་སོ། །
དེ་ལྟར་མྱོང་མེད་ཀྱི་ཚུལ་གྱིས་ཉམས་སུ་མྱོང་བ་དེ་ཉིད་ལ་ཐ་སྙད་དུ་མཐོང་བ་ཡང་དག་པས་རྙེད་
པའི་རྙེད་དོན་དང་ཆ་འདྲའམ། དེ་ཐོབ་པའི་རྒྱུ་ཡིན་པས་རྣམ་གྲངས་པའི་དོན་དམ་པའི་བདེན་པ་
ཞེས་བྱ་བ་ཡང་དག་ཀུན་རྫོབ་ཡིན་གྱིས། དོན་དམ་མཚན་ཉིད་པ་མ་ཡིན་ཏེ་རྟོག་པའི་དངོས་ཡུལ་
ཡིན་པའི་ཕྱིར་རོ། །དེ་སྐད་དུ་ཡང་། སྐྱེ་བ་ལ་སོགས་བཀག་པ་ཡང༌། །ཡང་དག་ཀུན་རྫོབ་ཤེས་པར་
340

འཇམ་མགོན་ཨ་མེས་ཞབས་ངག་དབང་ཀུན་དགའ་བསོད་ནམས་ཀྱི་གསུང་འབུམ། པོད་བཅུ་པ།
བྱ༑ ༑ཞེས་དབུ་མ་བདེན་གཉིས་ལས་གསུངས་སོ། །ཅུང་ཟད་སྤྲོས་པའོ། །
དཀྱུས་མ་ཉིད་བཤད་པར་བྱ་སྟེ། བདེན་པ་གཉིས་པོ་དེའི་དོན་མདོར་བསྡུས་ཏེ་ཅུང་ཟད་ཅིག་
བརྗོད་ནས། སོ་སོ་སྐྱེ་བོའི་བློ་ནས་བརྩམས་ཏེ་རྣམ་པ་ཐམས་ཅད་མཁྱེན་པའི་ཡེ་ཤེས་ཀྱི་བར་གྱི་ཆོས་
ཅན་སྣ་ཚོགས་སུ་སྣང་བ་ཐམས་ཅད་ནི་ཀུན་རྫོབ་སྒྱུ་མ་ལྟ་བུ་ཡིན་ལ། དེ་དག་ནི་རྒྱུ་དང་རྐྱེན་གྱིས་
འདུས་བྱས་པའི་དངོས་པོ་ཡིན་པའི་ཕྱིར་བརྫུན་པ་བསླུ་བའི་ཆོས་ཅན་ཞེས་བྱ་སྟེ། མདོ་ལས།དགེ་
སློང་དག་འདུས་བྱས་བསླུ་བའི་ཆོས་ཅན་གང་ཡིན་པ་དེ་ནི་བརྫུན་པ་ཡིན་ལ་ཞེས་གསུངས་པས་སོ། །
དེ་རྣམས་ཀྱི་རང་བཞིན་དོན་དམ་པའི་བདེན་པ་སྟེ་སྐྱེ་བ་ལ་སོགས་པ་ཐམས་ཅད་བྲལ་བའི་ཕྱིར་རོ། །
དེ་ཉིད་ལ་ཆོས་ཉིད་དེ་བཞིན་ཉིད་ཅེས་ཀྱང་བྱ། མྱ་ངན་ལས་འདས་པ་ཞེས་ཀྱང་བྱ་སྟེ། མ་སྐྱེས་པ་
དང་མ་འགགས་པ། །ཆོས་ཉིད་མྱ་ངན་འདས་དང་མཚུངས། །ཞེས་སོ། །དེ་ནི་སྔ་མ་ལ་ལྟོས་ནས་མི་
བསླུ་བས་བདེན་པ་གཅིག་པུ་ཞེས་བྱ་སྟེ། མདོ་ལས། དགེ་སློང་དག་འདི་ལྟ་སྟེ། མི་བསླུ་བའི་ཆོས་
ཅན་མྱ་ངན་ལས་འདས་པ་འདི་ནི་བདེན་པའི་མཆོག་གཅིག་པུའོ་ཞེས་བྱ་བ་ལ་སོགས་པ་གསུངས་
པས་སོ། །འོ་ན་མྱ་ངན་འདས་པ་དེ་དངོས་པོར་མེད་ན་མདོ་སྡེ་པ་དང༌། དངོས་པོར་འདོད་ན་བྱེ་སྨྲ་
བའམ་སེམས་ཙམ་པའི་འདོད་པ་དང་མཚུངས་པར་འགྱུར་རོ་ཞེ་ན། དངོས་པོ་དང་དངོས་པོ་མེད་པ་
ལ་སོགས་པ་ནི་མཐའ་ཉིད་ཡིན་ལ། འདིར་ནི་དངོས་པོ་དང་དངོས་པོ་མེད་པ་ལ་སོགས་པ་ནི་མཐའ་
ཉིད་ཡིན་ལ། འདིར་ནི་དངོས་པོ་དང་དངོས་པོ་མེད་པར་ཡོངས་སུ་ཤེས་པའམ་ལྟ་བ་ཟད་ཅིང་ཉེ་བར་
ཞི་བས་ཁྱད་པར་དུ་བྱས་པ་ལ་མྱ་ངན་ལས་འདས་པ་ཞེས་བྱ་སྟེ། དབུ་མ་ལས། མྱ་ངན་འདས་པ་དངོས་
མེད་པའང་། །མིན་ན་དེ་དངོས་ག་ལ་ཡོད། །དངོས་དང་དངོས་མེད་ཡོངས་ཤེས་པ། །ཟད་པ་མྱ་ངན་འདས་
ཞེས་བྱ། །ཞེས་སོགས་གསུངས་ན། བློའི་ཡུལ་ཐམས་ཅད་ལས་གྲོལ་བ་དེ་སུས་ཤེས་ཤིང་བརྗོད་
པར་ནུས་ཏེ། ཤེས་བརྗོད་ཀྱི་ཡུལ་ཐམས་ཅད་མཚན་མ་ལས་མ་འདས་པའི་ཕྱིར་རོ། །འོ་ན་མདོ་ལས་
རྣམ་རིག་ཙམ་དུ་གསུངས་པ་ཇི་ལྟར་དྲངས། མངོན་པར་བྱང་ཆུབ་པའི་ཚེ་མྱ་ངན་ལས་འདས་པར་
འགྱུར་ན་ཉན་ཐོས་དང་ཁྱད་པར་མེད་ལ། དེ་ལས་གཞན་དུ་ན་ཀུན་རྫོབ་ཏུ་འགྱུར་བའམ་རྣམ་རིག་
341

གྲུབ་མཐའ་བཞིའི་རྣམ་གཞག་གསལ་བར་བསྟན་པ་ལེགས་པར་བཤད་པ་མཚན་ཉིད་གྲུབ་མཐའ་ཀུན་ཤེས།
ཙམ་དུ་འགྱུར་བ་འདི་ཇི་ལྟར་རིགས་ཤེ་ན། རྣམ་རིག་ཙམ་དུ་གསུངས་པས་དེ་དག་ནི་ཀུན་རྫོབ་ཏུ་
ཡིན་པ་ཙམ་ལ་དགོངས་པ་ཡིན་ན། མྱ་ངན་ལས་འདས་པའི་དབྱིངས་ནི་སྤྲོས་པ་དང་བྲལ་བ་དེ་ལྟ་
བུ་ཉིད་ཡིན་ཡོད་ཀྱི། ཡང་དག་པར་རྫོགས་པའི་སངས་རྒྱས་ཐུགས་མཚན་མ་དང་རྣམ་རྟོག་ཐམས་
ཅད་ཞི་བར་མཛད་པས་འཁོར་བའི་མཐའ་མནན་ཅིང༌། ཐུགས་རྗེ་ཆེན་པོའི་རྒྱུ་མཐུན་པ་ལས་བྱུང་
བའི་ཡེ་ཤེས་སྒྱུ་མ་ལྟ་བུའི་ཀུན་རྫོབ་མངའ་བས་མྱ་ངན་ལས་འདས་པའི་མཐའ་མནན་ཏེ། འཁོར་བ་
མྱ་ངན་འདས་པ་ལ། །བདག་ཉིད་ཆེ་དེ་མི་གནས་པ། །དེ་ནས་སངས་རྒྱས་རྣམས་ཀྱིས་ནི།
།མི་གནས་
མྱ་ངན་འདས་ཞེས་བྱ། །ཞེས་སོགས་གསུངས་པས་སོ། །ཁ་ཅིག་དམིགས་པ་ཐམས་ཅད་དང་བྲལ་
བའི་ཆོས་ཀྱི་སྐུ་ནི་མྱ་ངན་ལས་འདས་པ་ཡིན་པས་དེས་འཁོར་བའི་མཐའ་མནན་ལ། ལོངས་སྐུ་ནི་
བསོད་ནམས་བརྒྱའི་མཚན་ཅན་བྱང་སེམས་ཀྱི་ཆོས་ཀྱི་ལོངས་སྤྱོད་པའི་གཞི་དང༌། སྤྲུལ་སྐུ་ནི་སྙིང་
རྗེ་ཆེན་པོའི་སྨོན་ལམ་གྱིས་འབྱུང་བ་རྒྱུན་མི་ཆད་པས་མྱ་ངན་ལས་འདས་པའི་མཐའ་མནན་པ་ཡིན་
ནོ་ཞེས་འདོད་དོ། །
ཁ་ཅིག་ནི་ཕྱི་རོལ་ཏུ་ཞེན་པ་དང༌། སྟོང་པར་ཞེན་པ་བསལ་བའི་ཕྱིར་སེམས་ཙམ་དུ་སྟོན་པའི་
མདོ་གསུངས་ལ། དངོས་པོར་འཛིན་པ་སྤྱི་དང་སེམས་སུ་འཛིན་པ་བསལ་བའི་ཕྱིར་དབུ་མའི་མདོ་རྣམས་
གསུངས་པས་ཐེག་པ་ཆེན་པོའི་མདོ་ལ་ཁྱད་པར་འགའ་ཙམ་ཡང་མེད་དོ་ཞེས་འདོད་པའང་ཡོད་དོ། །
1
དབུ་མ་པའི་གྲུབ་མཐའ་ཞིབ་ཏུ་ཤེས་པར་འདོད་པས་འཕགས་པ་ཀླུ་སྒྲུབ་ཀྱིས་མཛད་པའི་དབུ་མའི་
བསྟན་བཅོས་ཆེན་པོ་དགོངས་འགྲེལ་དང་བཅས་པ་ལས་རྟོགས་པར་བྱ་ཞེས་པ་དེ་རྣམས་ཀྱི་དབུ་མ་
པའི་གྲུབ་མཐའི་རྣམ་གཞག་བསྟན་ཟིན་ཏོ།། །།
འདིར་སྨྲས་པ། གྲུབ་མཐའ་རྣམ་བཞིའི་ཡང་རྩེ་དབུ་མ་པའི། །གྲུབ་མཐའ་ཤེས་འདོད་རྣམས་
ཀྱིས་དབུ་མའི་གཞུང༌། །གྲུབ་མཐའ་སྙིང་པོ་ངེས་ནས་དབུ་མ་ཡི། །གྲུབ་མཐའི་གཞུང་ལུགས་དབུ་
མ་ཀུན་རིག་གཅེས། །བར་སྐབས་ཀྱི་ཚིགས་སུ་བཅད་པའོ། །
ཞེས་པ་དེ་རྣམས་ཀྱིས་རྒྱུ་ཕ་རོལ་ཏུ་ཕྱིན་པའི་ཐེག་པའི་གྲུབ་མཐའ་བཞིའི་རྣམ་གཞག་གསལ་
342

བསྟན་ཟིན་ཏོ།། །།
འཇམ་མགོན་ཨ་མེས་ཞབས་ངག་དབང་ཀུན་དགའ་བསོད་ནམས་ཀྱི་གསུང་འབུམ། པོད་བཅུ་པ།
བར་བསྟན་པ་ལེགས་པར་བཤད་པ་མཚན་ཉིད་གྲུབ་མཐའ་ཀུན་ཤེས་ཞེས་བྱ་བ་མ་ཚང་བ་མེད་པར་
འདིར་སྨྲས་པ། རྒྱུ་ཡི་ཐེག་པ་ཕ་རོལ་ཕྱིན་པའི་ལམ། །བྱེ་མདོ་སེམས་ཙམ་དང་ནི་དབུ་མ་ཡི། །
གྲུབ་མཐའི་རྣམ་གཞག་གསལ་བར་སྟོན་བྱེད་པའི། །ལེགས་བཤད་འདི་འདྲ་གང་གིས་ཤེས་དེ་མཁས། །
མངོན་པ་མཛོད་དང་རང་འགྲེལ་ཀུན་ལས་བཏུས། །མི་ཕམ་མགོན་པོའི་བྱམས་ཆོས་བར་པ་གསུམ། །
ཐེག་བསྡུས་དང་བཅས་ཀླུ་སྒྲུབ་དབུ་མ་ཡི། །བསྟན་བཅོས་རྣམས་ལ་བརྟེན་ནས་ངས་འདི་སྦྱར།
དེ་བསླབས་ནས་མཚན་ཉིད་ཐེག་པ་ཡི། །གཞུང་ལུགས་ཀུན་ལ་བལྟ་བའི་མིག་ཐོབ་སྟེ།
།རིང་
པོར་མི་ཐོགས་བཀའ་དང་བསྟན་བཅོས་ཚོགས། །རབ་འབྱམས་སྨྲ་བའི་དབང་པོར་འགྱུར་སྙམ་སེམས༎
འདི་སྦྱར་དགེ་བས་བདག་ཅག་དཔོན་སློབ་རྣམས། །སྒྱུ་མའི་ལུས་ལ་འབྱུང་བཞིའི་ནད་བྲལ་ཞིང༌། །
རྟག་ཏུ་ལུས་སེམས་བདེ་བའི་དཔལ་ཐོབ་ནས། །ཚེ་མཐར་ཕྱིན་ཅིང་བསམ་དོན་ཀུན་འགྲུབ་ཤོག །
ནམ་ཞིག་ཚེ་འདིའི་སྣང་བ་ནུབ་མ་ཐག །དཔོན་སློབ་ལྷན་ཅིག་བདེ་བ་ཅན་སྐྱེས་ནས། །སྤངས་རྟོགས་
ཡོན་ཏན་སྐད་ཅིག་གིས་རྫོགས་ཏེ། །གཞན་ཕྱིར་བསམ་བཞིན་སྲིད་པ་ལེན་པར་ཤོག །དེ་ཡང་བསྟན་
པ་འཛིན་པའི་སྐྱེས་བུ་དང༌། །བསྟན་པ་སྐྱོང་བའི་སྟོབས་ལྡན་ས་སྐྱོང་སོགས། །ཐབས་མཁས་སྤྲུལ་
པའི་ཁྱད་པར་བགྲང་ཡས་ཀྱིས། །མཁའ་མཉམ་འགྲོ་བའི་དོན་མང་འགྲུབ་པར་ཤོག །ཁྱད་པར་བསྟན་
པའི་བདག་པོ་ས་སྐྱ་པའི། །དྲི་མ་མེད་པའི་རིང་ལུགས་ངོ་མཚར་གྱིས། །འཛམ་གླིང་བྱང་ཕྱོགས་འདི་
རུ་ཁྱབ་གྱུར་ཏེ། །དཔལ་ལྡན་འཕགས་པའི་འཕྲིན་ལས་དེ་འདྲ་ཤོག །ཅེས་རྒྱུ་ཕ་རོལ་ཏུ་ཕྱིན་པའི་ཐེག་
པའི་གྲུབ་མཐའ་བཞིའི་རྣམ་གཞག་གསལ་བར་བསྟན་པ་ལེགས་པར་བཤད་པ་མཚན་ཉིད་གྲུབ་མཐའ་
ཀུན་ཤེས་ཞེས་བྱ་བ་འདི་ནི། ཁམས་གསུམ་ཆོས་ཀྱི་རྒྱལ་པོ་གྲུབ་པའི་འཁོར་ལོས་སྒྱུར་བ་འཇམ་པའི་
དབྱངས་བསོད་ནམས་དབང་པོ་དང༌། རྒྱལ་སྲས་སྦས་པའི་སངས་རྒྱས་སྔགས་འཆང་གྲགས་པ་བློ་
གྲོས། དཀྱིལ་འཁོར་རྒྱ་མཚོའི་ཁྱབ་བདག་དྲུག་པ་རྡོ་རྗེ་སེམས་དཔའ་དང་དབྱེར་མ་མཆིས་པ་རྒྱལ་
བ་མུས་པ་ཆེན་པོ་སངས་རྒྱས་རྒྱལ་མཚན་རྣམས་གཙོ་བོར་སྨོས་པའི། ཡོངས་འཛིན་ཆོས་བཞིན་དུ་
།
343

གྲུབ་མཐའ་བཞིའི་རྣམ་གཞག་གསལ་བར་བསྟན་པ་ལེགས་པར་བཤད་པ་མཚན་ཉིད་གྲུབ་མཐའ་ཀུན་ཤེས།
སྤྱོད་པ་དུ་མའི་ཞབས་ཀྱི་ཟེའུ་འབྲུ་རྙོག་པ་མེད་པ་ཡན་ལག་མཆོག་གིས་གུས་པས་བླངས་ཤིང་། གསུང་
གི་བདུད་རྩིས་སྐལ་བ་བཟང་པོར་གྱུར་པའི་ཤྲཱི་ས་སྐྱ་པ་ཤཱཀྱའི་དགེ་བསྙེན་པཎྜི་ཏ་ཐེག་པ་མཆོག་གི་
རྣལ་འབྱོར་པ་སྔགས་འཆང་ངག་དབང་ཀུན་དགའ་བསོད་ནམས་གྲགས་པ་རྒྱལ་མཚན་དཔལ་བཟང་
པོས། མངོན་པ་མཛོད་དང༌། དེའི་རང་འགྲེལ། ཀུན་ལས་བཏུས་སོགས་དང༌། བྱམས་ཆོས་བར་
པ་གསུམ་རྗེས་འབྲང་དང་བཅས་པ་དང༌། གཞན་ཡང་ཐེག་བསྡུས་དང༌། འཕགས་པ་ཀླུ་སྒྲུབ་ཀྱིས་
མཛད་པའི་དབུ་མའི་བསྟན་བཅོས་ཆེན་པོ་དགོངས་འགྲེལ་དང་བཅས་པ་རྣམས་དང༌། ཁྱད་པར་རྗེ་
བཙུན་བླ་མ་གྲགས་པ་རྒྱལ་མཚན་གྱིས་མཛད་པའི་མངོན་པར་རྟོགས་པ་རིན་པོ་ཆེའི་ལྗོན་ཤིང་ཉིད་
གཞིར་བྱས། དེར་མི་གསལ་བ་རྣམས་མཁས་པའི་དབང་པོ་ཡོངས་འཛིན་དཀོན་མཆོག་ལྷུན་གྲུབ་ཀྱི་
གསུང་རབ་ལེགས་པར་བཤད་པ་གོང་མའི་དགོངས་རྒྱན་དང༌། ལྗོན་ཤིང་མཛེས་པར་བྱེད་པའི་རྒྱན་
གཉིས་ལ་གཙོ་བོར་བརྟེན་ནས་དེ་གཉིས་རྩ་འགྲེལ་གྱི་ཚུལ་དུ་བཀོད་པ་ལ་ཁ་སྐོང་དུ་འོས་པའི་ལེགས་
བཤད་ཀྱིས་ཀྱང་མཛེས་པར་བྱས་པ་འདི་ནི། ས་སྤྲུལ་ཟླ་བ་དྲུག་པའི་དཀར་པོའི་ཕྱོགས་ཀྱི་ཚེས་ལ་
དཔལ་ས་སྐྱའི་ཆོས་གྲྭ་ཆེན་མོའི་གཞི་ཐོག་བླ་བྲང་གི་ཡང་རྩེ་ངོ་མཚར་འཆི་མེད་རྡོ་རྗེའི་ཕོ་བྲང་ཨེ་ཝཾ་
བྱང་ཆུབ་འབྱུང་བའི་གནས་སུ་ལེགས་པར་སྦྱར་བའི་ཡི་གེ་པ་ནི་ཤབ་སྟོད་བེར་ཆེན་དུ་སྐྱེས་པའི་ཚེ་
དབང་དཔལ་བཟང་ཞེས་བྱ་བས་བགྱིས་སོ། །ཡང་སྨྲས་པ། དེང་སང་འདི་ན་སྐྱེས་ཐོབ་བློ་གྲོས་
ཀྱིས། །གཞུང་ལུགས་རྒྱ་མཚོ་ཁོང་ནས་གྲོལ་བ་ལས། །ཡུན་རིང་སྦྱངས་པས་ཆ་ཙམ་ཤེས་པ་ལས། །
མཚར་དུ་འཛིན་པའི་ཅོལ་ཆུང་འགའ་མེད་དམ། །ཞེས་ཀྱང་ཉམས་ལྡན་གྱིས་སྨྲས་པ་ལགས་སོ། །
ས་བདག་ཅག་དཔོན་སློབ་ཀྱི་འདི་ཕྱིའི་དོན་ཐམས་ཅད་འགྲུབ་པའི་རྒྱུར་གྱུར་ཅིག།། །།
སརྦ་མངྒ་ལཾ།། །།
344